नौ ग्रहों में चंद्र की गति है सबसे तेज; मन का कारक है ये ग्रह, दक्ष ने चंद्र से किया था 27 पुत्रियों का विवाह
आज दोपहर 2.35 बजे आंध्र प्रदेश के श्रीहरिकोटा के सतीश धवन स्पेस सेंटर से चंद्रयान-3 लॉन्च किया जाएगा। विज्ञान के नजरिए से चंद्र सिर्फ एक ग्रह है, लेकिन धर्म और ज्योतिष में चंद्र को ग्रह के साथ देवता भी माना गया है। ISRO Chandrayaan 3, ISRO Moon Mission, astrological and religious facts about Chandradev
आज दोपहर 2.35 बजे आंध्र प्रदेश के श्रीहरिकोटा के सतीश धवन स्पेस सेंटर से चंद्रयान-3 लॉन्च हो गया है। विज्ञान के नजरिए से चंद्र सिर्फ एक ग्रह है, लेकिन धर्म और ज्योतिष में चंद्र को ग्रह के साथ देवता भी माना गया है। इसी वजह से खास तिथियों पर चंद्र की पूजा की जाती है। खास तिथियां जैसे चतुर्थी, पूर्णिमा, करवा चौथ आदि। चंद्रयान-3 की लॉन्चिंग के अवसर जानिए चंद्र से जुड़ी खास बातें...
उज्जैन के ज्योतिषाचार्य पं. मनीष शर्मा के मुताबिक, चंद्र हमारे मन का कारक ग्रह है। ज्योतिष में सूर्य, चंद्र, मंगल, बुध, गुरु, शुक्र, शनि और राहु-केतु सहित कुल नौ ग्रह बताए गए हैं। इन नौ ग्रहों में चंद्र सबसे तेज गति से चलने वाला ग्रह है। ये ग्रह हर ढाई दिन में राशि बदलता है।
अत्रि मुनि और अनसूइया हैं चंद्र देव के माता-पिता
चंद्र देव के जन्म के संबंध में कई पौराणिक कथाएं हैं। एक कथा के अनुसार जब ब्रह्मा जी सृष्टि की रचना कर रहे थे, तब उन्होंने अपने मानस पुत्र अत्रि मुनि को उत्पन्न किया। अत्रि मुनि का विवाह कर्दम मुनि की कन्या अनसूइया से हुआ था। अत्रि और अनसूया के तीन पुत्र थे। दुर्वासा ऋषि, भगवान दत्तात्रेय और सोम यानी चंद्र।
दक्ष प्रजापति ने चंद्र से किया था 27 पुत्रियों का विवाह
चंद्र देव का विवाह दक्ष प्रजापति की 27 कन्याओं से हुआ था। इन कन्याओं के नाम पर ही 27 नक्षत्र बताए गए हैं। चंद्र जब इन 27 नक्षत्रों का चक्कर लगा लेता है, तब एक मास पूरा होता है। इन 27 नक्षत्रों के नाम हैं- रोहिणी, रेवती, कृतिका, मृगशिरा, आद्रा, पुनर्वसु, सुन्निता, पुष्य, अश्व्लेशा, मेघा, स्वाति, चित्रा, फाल्गुनी, हस्ता, राधा, विशाखा, अनुराधा, ज्येष्ठा, मुला, अषाढ़, अभिजीत, श्रावण, सर्विष्ठ, सताभिषक, प्रोष्ठपदस, अश्वयुज और भरणी।
समुद्र मंथन के बाद शिव जी ने मस्तक पर धारण किया था चंद्र को
माना जाता है कि जब समुद्र मंथन हुआ तो उसमें से विष निकला था, जिसे शिव जी ने अपने गले में धारण किया था। विष की वजह से शिव जी के शरीर में गर्मी बढ़ने लगी थी। इस गर्मी को शांत करने के लिए शिव जी पर शीतल जल चढ़ाया गया था। इसके साथ शिव जी के मस्तक पर शीतलता देने वाले चंद्र ग्रह को स्थापित किया गया था।
गणेश जी ने दिया था चंद्र देव को शाप
गणेश जी और चंद्र से जुड़ी एक कथा प्रचलित है। कथा के मुताबिक, चंद्र देव को अपनी सुंदरता का घमंड हो गया था। एक दिन चंद्र देव गणेश जी के स्वरूप को देखकर हंस रहे थे। इस बात से गणेश जी गुस्सा हो गए। गुस्से में गणेश जी ने चंद्र को शाप दे दिया कि अब से तुम्हारी सुंदरता कोई देख नहीं सकेगा। ये शाप सुनते ही चंद्र को अपनी गलती समझ आ गई। चंद्र देव ने गणेश जी से क्षमा मांगी तो गणेश जी ने कहा कि मेरा शाप व्यर्थ नहीं जाएगा, लेकिन अब से तुम घटते-बढ़ते रहोगे और पूर्णिमा पर तुम पूर्ण स्वरूप में दिखाई दोगे।
कर्क राशि का स्वामी है चंद्र
ज्योतिष में कुल 12 राशियां हैं और कर्क राशि का स्वामी चंद्र है। ये ग्रह माता का कारक है और हमारे मन को नियंत्रित करता है। चंद्र को युवा, सुंदर, गौर वर्ण वाला बताया गया है। चंद्र के हाथों में एक मुगदर और एक कमल रहता है। चंद्र के लिए ऊँ सों सोमाय नम: मंत्र का जप करना चाहिए। कुंडली में चंद्र की शुभ-अशुभ स्थिति का सीधा असर व्यक्ति की माता और उसके मन पर होता है।